Incident foarte grav la Spitalul Floreasca: O pacientă a fost arsă în timpul unei intervenții chirurgicale. Femeia este în stare critică. Ministerul Sănătății și Poliția fac anchete

Un incident foarte grav s-a petrecut în timpul unei operații la Spitalul Floreasca din Capitală, o pacientă fiind arsă în timpul intervenției care ar fi fost realizate de medicul Mircea Beuran. Incidentul a fost semnalat de deputatul USR Emanuel Ungureanu și a fost confirmat de ministrul Sănătății, Victor Costache. Femeia este în stare critică, iar Ministerul Sănătății și Poliția fac anchete. Chirurgul Mircea Beuran respinge acuzațiile.

UPDATE 5: Familia pacientei precizează, într-un comunicat de presă preluat de Digi24.ro, că nimeni nu le-a prezentat gravitatea incidentului petrecut în blocul operator al Spitalului Floreasca. Aceștia au mai adăugat că au aflat anumite detalii din presă, în momentul transmiterii acestora pe posturile de televiziune.

„În data de 10.12.2019, mama a fost internată la Spitalul de Urgență Floreasca, cu diagnostic de cancer pancreatic, în vederea intervenției chirurgicale ce a avut loc în data 13.12.2019, operație ce a fost condusă de prof. dr. Mircea Beuran.

După această intervenție chirurgicală, evoluția mamei a fost una favorabilă, comunicând în permanență cu familia. Mama se simțea norocoasă pentru șansa care i se oferise și bucuroasă că se simțea mai bine. Recuperarea post operatorie a fost monitorizată în continuare în cadrul spitalului Floreasca, timp de o săptămână.

În dimineața zilei de 22.12.2019, am fost contactați telefonic de o colegă de salon a mamei, care ne-a adus la cunoștință faptul că mama a fost dusă de urgență la blocul operator, deoarece pe parcursul nopții starea ei s-a înrăutățit.

La aflarea acestei vești, ne-am deplasat de urgență la Spitalul Floreasca, pentru a afla mai multe detalii despre starea ei. Din discuțiile purtate cu reprezentanții spitalului, a reieșit faptul că intervenția chirurgicală de pe 22.12.2019 a fost necesară de urgență, datorită unei hemoragii interne. În plus, ne-a fost menționat faptul că, în timpul operației, a avut loc un accident în urma căruia mama a suferit arsuri de gradul 2. Atunci când am solicitat mai multe detalii, ni s-a spus că nu se știe decât că a fost un accident.

Din blocul operator, pacienta a fost transferată la ATI (Terapie Intensivă) și ulterior, în data de 23.12.2019, în jurul orei 13, transferată la secția ATI Marii Arși.

În tot acest timp, familia a solicitat informații detaliate cu privire la incidentul produs în sala de operație și de gravitatea acestuia.

Precizăm că, în tot acest timp, familia a fost conștientă de gravitatea bolii (cancer pancreatic), dar incidentul survenit în timpul celei de-a doua operații nu ne-a fost explicat clar, nu ni s-a prezentat gravitatea situației și modul în care s-a petrecut acest accident. Am aflat anumite detalii din presă, în momentul transmiterii acestora pe posturile de televiziune. Nu facem acuzații, ne dorim doar să înțelegem ce s-a întâmplat”, se arată în comunicat.

UPDATE 4: Chirurgul Mircea Beuran a respins acuzațiile într-o declarație telefonică pentru Știrile TVR:

„M-a sunat, fiind duminică dimineață, unul dintre colaboratorii mei că situația cu această bolnavă este așa cum v-am prezentat-o, iar eu i-am spus să intre urgent în sală că vin și eu – eu locuind în afara Bucureștiului. El, fiind medic primar, și-a făcut o echipă, a intrat. Eu am plecat către spital. Eram în mașină, la vreo 5-6 minute de spital, când m-a sunat că au luat foc câmpurile operatorii ce acopereau această pacientă. Nu am fost în echipa operatorie de la bun început. Acest lucru se poate dovedi cu ajutorul camerelor video de la intrarea în spital, din blocul operator, coroborate cu protocoalele de terapie intensivă, pentru că se notează toți timpii de la anestezie”.

UPDATE 3: Ministrul Sănătății, Victor Costache, vorbește despre riscul de „mușamalizare” care a existat în acest caz și critică atitudinea unor chirurgi care au refuzat să stea de vorbă cu echipa de control.

Ministerul Sănătății a dat publicității un comunicat de presă în legătură cu acest caz:

Ministerul Sănătăţii a luat act de situaţia regretabilă de la Spitalul Clinic de Urgenţă Bucureşti, unde o pacientă a suferit arsuri grave chiar în sala de operaţie.

Încă din cursul serii de ieri, o echipă din cadrul Inspecţiei Sanitare a DSP Bucureşti, a demarat un control la unitatea sanitară. A fost verificat protocolul operator din data când s-a produs intervenţia chirurgicală şi s-au consemnat declaraţiile la o parte din personalul implicat în incident. Restul personalului va fi audiat, luni, 30.12.2019, întrucât la data efectuării controlului nu a fost prezent.

Dacă este cazul, vor fi mobilizaţi şi specialişti de la Agenţia Naţională a Medicamentului şi a Dispozitivelor Medicale care să verifice dacă aparatura medicală din sala de operaţii funcţionează la parametri normali şi dacă personalul medical a fost instruit şi a luat cunoştinţă de modalitatea de funcţionare a acestor echipamente.

„Este regretabil că într-un spital de anvergura celui de la Floreasca se poate întâmpla un asemenea incident. Ieri seara, când am primit informaţia, am şi dispus trimiterea imediată a unei echipe de control, de la Inspecţia Sanitară, fiindcă exista pericolul muşamalizării acestui caz. Acum, starea de sănătate a pacientei e pe primul plan şi facem toate eforturile necesare pentru a o stabiliza.

Nu vom avea niciun fel de milă faţă de cei care au greşit, mutilând această pacientă şi punându-i serios viaţa în pericol. Surprinzătoare este atitudinea unor chirurgi implicaţi în acest incident, care refuză să coopereze cu echipele de control de la MS şi DSP Bucureşti. Ministerul Sănătăţii, în funcţie de rezultatele anchetei, va sesiza Colegiul Medicilor şi alte instituţii competente. Nu vreau să mă antepronunţ, însă este vorba de un caz revoltător, în care un pacient vine cu încredere şi-şi pune viaţa în mâna medicilor şi ia foc pe masa de operaţie”, a declarat ministrul Sănătăţii, Victor Costache.

UPDATE 2: Secretarul de stat Horațiu Moldovan, care se ocupă de ancheta declanșată de Ministerul Sănătății, a declarat, într-o intervenție telefonică la Digi24, că profesorul Mircea Beuran „a semnat protocolul operator al intervenției”.

„Se va discuta cu toată lumea care a participat la intervenție și cu ceilalți implicați în îngrijirea pacientei”, a mai precizat secretarul de stat.

UPDATE 1: Serviciul Investigaţii Criminale din Poliţia Capitalei a declanşat verificări cu privire la aspectele semnalate în mass-media referitoare la cazul unei paciente incendiate pe masa de operaţie la Spitalul Floreasca, informează Poliţia Capitalei, potrivit Agerpres.

Totodată, sursa citată precizează că până la acest moment nu a fost înaintată vreo plângere cu privire la cazul respectiv.

„Având în vedere informaţiile apărute în spaţiul public cu privire la o pacientă internată într-un spital din Bucureşti, Serviciul Investigaţii Criminale din Poliţia Capitalei a declanşat verificări cu privire la aspectele semnalate în mass-media. Până la acest moment nu a fost identificată vreo plângere cu privire la această situaţie”, se precizează în informarea transmisă de Poliţia Capitalei.

Știrea inițială: Ministrul Sănătății a precizat, într-o intervenție telefonică la Digi24, că a aflat de acest incident foarte grav, vineri seara, „prin surse terțe”. „Am aflat din mediul chirugical, lumea chirugicală e mică”, a menționat Victor Costache.

Costache a spus că incidentul s-a petrecut duminică, 22 decembrie, în spitalul Floreasca, aflat în subordinea Ministerului Sănătății, însă ministerul nu a fost informat. Ministrul a precizat că pacienta, în vârstă de 65 de ani, este în stare critică, în urma incidentului produs de „o manevră cirurgicală inexplicabilă”.

Ministrul a menționat că a trimis la spital inspectori de la Inspecția Sanitară de Stat din cadrul Ministerului Sănătății, iar în acest moment la Spitalul Floreasca se află o echipă cordonată de secretarul de stat, Horațiu Moldovan.

Victor Costache a precizat că vor fi luate „toate măsurile”, dar că nu vrea să se antepronunțe fiind vorba despre un posibil caz de malpraxis.

El a precizat că a fost contactat medicul Mircea Beuran, care a spus că nu poate veni la spital în acest weekend, dar luni va avea loc o discuție cu acesta.

Ministrul a precizat că familia pacientei intenționează să se adreseze Colegiului Medicilor.

„Fiind vorba de un posibil caz de malpraxis, nu putem releva detalii despre acest caz. Luni vor fi luate declaraţii şi domnului profesor Beuran. Este inexplicabil că nu i s-au luat imediat acest declaraţii (…) Nu vreau să arunc piatra înainte de aflarea rezultatului final al anchetei. Aspectele analizate cu atenţie şi vor fi luate toate măsurile conform legii (…) Respectând durerea familiei în faţa dramei acestui caz, vă promit că va fi o anchetă corectă şi fără nicio milă, dar nu putem releva public deocamdată elemente din acest control (…) Din câte am înţeles, familia se va adresa Colegiului Medicilor şi organelor de anchetă aşa că m-aş mira ca acest caz să fie muşamalizat, aşa cum probabil că s-a dorit iniţial”, a declarat ministrul Sănătăţii.

Cazul a fost semnalat sâmbătă, pe Facebook, de către deputatul USR Emanuel Ungureanu.

Postarea luI Emanuel Ungureanu: